钦定古今图书集成/明伦汇编/氏族典/第116卷 > 《王圻续文献通考》 > 甄若琰
## 钦定古今图书集成/明伦汇编/氏族典/第116卷 > 《王圻续文献通考》 > 甄若琰

按《黄冈县志》：“若琰以祖淑尚书荫生，国子监助教。”

《鸡肋编》：甄彻字见独本，中山人，后居宛丘。大观中登
进士第。时林摅为同知枢密院，当唱名读“甄”为“坚”音，
上皇以真音摅辨不逊，呼彻问之，则从帝所呼，摅遂
以不识字坐黜。后见《甄氏旧谱》，乃彻之祖屯田员外
郎。复所记云：“舜子商均，后周封于陈，为楚惠王所灭。
至烈王时，有陈通奔周，王以为周将，美以其族，以舜”
居陶甄之职，命为甄，皆通之后，而居中山，于邯郸为
近。按许氏《说文》：“甄，陶也。从瓦垔，音居延反。”《吴书》，孙坚
入洛，屯军城南官井，上有五色气，令人入井，探得传
国玺。坚以甄与己名音协，以为受命之符，即三国以
前，未有音为之人切者矣。孙权即位，尊坚为武烈皇
帝。江左诸儒为吴讳，故以“陶甄”之“甄”，因其音之相近
者，转而音真。《说文》“颠蹎蹎阗”，以真为声。“烟咽”，以甄为
声。“驯涎”，以川为声；侁𬳽，以先为声。此先中韵互以为
声也。况吴人亦以甄为旃，则愈近矣。其后秦为世祖
苻坚，隋为高祖杨坚，皆因《吴书》暂避其讳。然秦有其
土，止一十五年，隋帝天下才二十七载，避讳不久，寻
即还复。既殊汉庆贺，又异唐丙为景，字且不易，恶能
遽改？故世处镇定者，犹守旧姓。奈何俗罕识本音，纵
不以真见呼，又乃有以为坚字，系后从俗，致溷本真
是，用正厥音。参考《世系》，叙为家谱云。余按《千姓编》通
作二音，而张孟押韵，真与甄皆之人切，云舜陶甄河
滨，因以为氏。又稽延切，而稽延之音察与免，而不言
陶与氏也。“坚”字音经坚切，与甄之音异矣。嘉祐中，王
陶作《彻之曾祖洗马济墓铭》云：“甄以舜陈，氏出于陈，
避吴苻隋时有为河南北溷，讹音莫能分，本之于古，
乃识其真。